**Informatīvais ziņojums**

**"Par atļauju Prokuratūrai uzņemties papildu valsts budžeta ilgtermiņa saistības un īstenot projektu "Sadarbības stiprināšana finanšu un ekonomisko noziegumu izmeklēšanā Baltijas valstu tieslietu darbiniekiem", piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Pēc saņemtā "*Moneyval*" starptautisko ekspertu novērtējuma par situāciju Baltijas valstīs, kurā tika norādīts uz esošajām kļūdām, nepilnībām, trūkumiem gan pirmstiesas izmeklēšanā, gan tiesas procesā, 2019. gadā Lietuvas Republikas Prokuratūra kā vadošais partneris, sadarbībā ar Latvijas Republikas Prokuratūru (turpmāk – Prokuratūra) un Igaunijas Republikas Prokuratūru ir sagatavojusi Eiropas Komisijas (turpmāk – EK) Tieslietu ģenerāldirektorātam (*DG Justice*) projekta pieteikumu "Sadarbības stiprināšana finanšu un ekonomisko noziegumu izmeklēšanā Baltijas valstu tieslietu darbiniekiem" (turpmāk – Projekts).

Minētais Projekts ir kā atbilde "*Moneyval*" ekspertiem, norādot, ka Baltijas valstu atbildīgās personas ir gatavas risināt norādītās problēmas un veicināt sadarbību, un tā galvenais mērķis - stiprināt Baltijas valstu sadarbību finanšu un ekonomisko noziegumu izmeklēšanas jomā. Sadarbības veicināšana ir paredzēta gan starp prokuratūrām, gan arī katrā dalībvalstī esošajām izmeklēšanas iestādēm - nodokļu pārraudzības iestādēm, policiju, kā arī tiesām.

Ņemot vērā, ka Projekta ieviešana un tā īstenošanas rezultāti veicinās un stiprinās Prokuratūras sadarbību finanšu un ekonomisko noziegumu izmeklēšanas jomā, kā arī piesaista papildu finanšu līdzekļus valsts budžetam no ES budžeta, Prokuratūra ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut Prokuratūrai uzņemties valsts budžeta ilgtermiņa saistības un īstenot Projektu, kas tiek finansēts no ārvalstu finanšu instrumenta.

**2. Informācija par Projektu**

Pieteiktais Projekts no EK puses tika atbalstīts un 2020. gadā martā apstiprināts. Projekta vadību ir uzņēmusies Lietuvas Ģenerālprokuratūra, kā partnerus pieaicinot Prokuratūru un Igaunijas Republikas Prokuratūru.

Projekta mērķis - stiprināt Baltijas valstu sadarbību finanšu un ekonomisko noziegumu izmeklēšanas jomā.

Paredzams, ka Projekta ietvaros tiks organizētas starpvalstu apmācības, kurās tiks piesaistīti jomu speciālisti no Eiropas (ERA akadēmija), tiks organizētas mācību vizītes uz katru no projekta dalībvalstīm, lai iepazītos ar esošo situāciju finanšu un ekonomisko noziegumu izmeklēšanā, tiks organizētas konferences, lai pārrunātu labo praksi izmeklēšanas jautājumos, kā arī jomu speciālisti no dalībvalstīm veidos apmācību materiālus un rokasgrāmatu, kura lietošanā tiks izplatīta dalībvalstu jomā strādājošiem profesionāļiem. Projekta ietvaros tiks organizētas arī angļu valodas apmācības.

Lai sekmīgi ieviestu Projektu un apkopotu visu nepieciešamo informāciju, Projekta ietvaros katra valsts veidos savu ekspertu grupu, kura sastāvēs no diviem prokuroriem, tiesneša, izmeklēšanas pārstāvja, Finanšu izmeklēšanas dienesta pārstāvja un Valsts ieņēmumu dienesta pārstāvja. Šī grupa Projekta laikā regulāri tiksies gan klātienes, gan attālinātās sanāksmēs, kā arī apmeklēs visas Baltijas valstis, lai izvērtētu esošo situāciju, kā arī labāk izvērtētu, kā sagatavot apmācību materiālus.

Projekta kopējais budžets ir 663 163 EUR, t.sk. Prokuratūrai paredzētais budžets sastāda **228 353 EUR**, no tā 90 % jeb 205 518 EUR līdzfinansējumu sniedz EK no Eiropas Tieslietu ģenerāldirektorāta projektu programmas "Tiesiskums 2014–2020", bet nepieciešamais nacionālais finansējums ir 10 % apmērā jeb 22 835 EUR. Projekta ilgums: 30 mēneši.

Saskaņā ar Projekta nosacījumiem, Prokuratūrai tiek piešķirts priekšfinansējums 65 % apmērā jeb 133 586 EUR no EK finansējuma, savukārt atlikusī daļa 35 % apmērā jeb 71 932 EUR tiks pārskaitīti pēc Projekta gala atskaites apstiprināšanas.

Svarīgi uzsvērt, ka Projekta ieviešana bija plānota sākot ar 2020. gada aprīli, bet, sakarā ar Covid-19 izraisīto pandēmiju, EK sākuma datumu pārcēla uz 2020. gada 1 septembri. Līdz ar to, Projektu plānots īstenot no 2020. gada septembra līdz 2023. gada martam.

Projekta ietvaros, no Prokuratūrai kopējā plānotā budžeta 228 353 EUR apmērā, tiek paredzēti šādi izdevumi:

* 69 611 EUR – izdevumi atlīdzībai Projekta darba grupai un to prokuroru atlīdzībai, kuri Projekta ietvaros piedalās mācībās (KK 1000);
* 55 153 EUR – komandējumu izdevumi (ceļa izdevumi un dienas nauda, KK 2000);
* 28 560 EUR – izdevumi prokuroru angļu valodas apmācībām ar specifiku finanšu un ekonomisko noziegumu jomā (KK 2000);
* 60 090 EUR – telpu īre, izdales materiāli, kafijas pauzes (KK 2000);
* 14 939 EUR – netiešie (neparedzētie) izdevumi, 7 % no kopējā Projekta finansējuma (KK 2000).

|  |  |
| --- | --- |
|  | **Kopējais finansējums, EUR** |
| **EK finansējums (kopējais)** | 205 518  |
| **Nacionālais līdzfinansējums (nacionālais finansējums)** | 22 835 |
| **Priekšfinansējums (nacionālais finansējums)** | 71 932 |
| **KOPĀ** | **300 285** |

Prokuratūrai nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|  | **2020** | **2021** | **2022** | **2023** | **KOPĀ** |
| **Avansa/noslēguma maksājums** | 133 586 | 0 | 0 | 71 932 | **205 518** |
| **Attiecināmie izdevumi (EK līdzfinansējums) Prokuratūras budžeta daļai** | 5 831 | 91 701 | 107 986 | 0 | **205 518** |
| **Attiecināmie izdevumi (nacionālais līdzfinansējums)** | 0 | 10 837 | 11 998 | 0 | **22 835** |
| **Attiecināmie izdevumi – priekšfinansējums (nacionālais finansējums)** | 0 | 0 | 71 932 | 0 | **71 932** |

Ņemot vērā, ka Projekta ieviešanas termiņu var ietekmēt Covid-19 izraisītā pandēmija, tabulā norādītās summas sadalījumā pa gadiem ir indikatīvas un var mainīties.

Projekta īstenošanai nepieciešamais valsts budžeta līdzfinansējums un priekšfinansējums tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Projekta īstenošanas un attiecināmo izmaksu apstiprināšanas EK veiks noslēguma maksājumu 71 932 EUR apmērā, kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**3. Turpmākā rīcība**

Tā kā dalība finanšu instrumentu projektos ir vērtīgs instruments Prokuratūras attīstībai, iegūstot jaunu pieredzi, zināšanas un starptautiskus kontaktus, Projekta veiksmīgai īstenošanai nepieciešams:

1. atļaut Prokuratūrai uzņemties papildu valsts budžeta ilgtermiņa saistības par Projekta īstenošanu programmas "Tiesiskums 2014–2020" 2019 *Action Grants* ietvaros;

2. paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma un priekšfinansējuma segšanai tiks nodrošināts no 74. resora "Gadskārtējā valsts budžeta izpildes procesa pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Ģenerālprokurors Juris Stukāns

Iesniedzējs:

Ministru prezidenta biedrs,

tieslietu ministrs Jānis Bordāns

*Mickāne 67044512*

*Ineta.Mickane@lrp.gov.lv*

*Ķiploka 67044887*

*Renate.Kiploka@lrp.gov.lv*